Ja, det er da en meget trist sag for jer alle. Jeg må dog sige, at verden ikke går under, fordi din bror har gjort noget forkert. Jeg synes, du skal være åben over for dine børn og fortælle, at onkel må i fængsel, fordi han har gjort noget, som er forbudt. Prøv samtidig at afdramatisere situationen. Dine børn er formentlig for små til at forstå, hvad det vil sige at være spilleafhængig, men du kan måske forklare dem, at han har stjålet, men ikke været voldelig over for nogen. Jeg har heller ikke selv besøgt nogen i et fængsel, men jeg er sikker på, at personalet tager godt imod jer og hjælper jer igennem. Det er vigtigt, at I bakker din brors kæreste op, for hun må have det meget svært. Det er flot af hende, at hun står ved forholdet ikke bare i lyst, men også i nød. Det er en stor støtte for din bror både nu og efter afsoningen, når han skal videre i livet. I skal også fokusere på, at din bror skal have hjælp til at komme ud af sit misbrug. I kan eventuelt søge rådgivning hos ludomani.dk, der også hjælper pårørende. Hold sammen som familie og kom igennem den hårde tid i fællesskab.